Saak oor model se tref-en-trap-dood uitgestelOlivia Sieff (18) is in Januarie voor ’n kuierplek in Claremont doodgery. (Foto: Instagram / Olivia Sieff) Onesimo Makhubalo (31), die vrou wat van die tref-en-trap-dood van die Kaapse model, Olivia Sieff (18), beskuldig word, het Woensdag vir die tweede keer in die Wynberg-landdroshof verskyn. Makhubalo staan onder meer tereg op aanklag van strafbare manslag en dat sy versuim het om by ŉ ongelukstoneel stil te hou. Eric Ntabazalila, woordvoerder vir die Nasionale Vervolgingsgesag (NVG), sê die saak is nou tot 10 Junie vir verdere ondersoek uitgestel. Luidens ŉ berig op News24 is die nadoodse ondersoekverslag asook beeldmateriaal nog uitstaande. Makhubalo se nuwe regspan het ook aangedui dat hulle ŉ aansoek sal indien sodat haar borgtogvoorwaardes aangepas word. Maroela Media het vroeër berig dat Sieff op 30 Januarie in die vroeë oggendure voor die Tin Roof-nagklub in Claremont raakgery is. Sy is op die toneel dood verklaar. Makhubalo is later in hegtenis geneem nadat haar motor met behulp van kringtelevisiebeeldmateriaal geïdentifiseer is. Sy het op 4 Februarie in die hof verskyn waar sy op borgtog van R3 000 vrygelaat is. Haar borgtogvoorwaardes, wat onder meer vereis dat sy elke Vrydag tussen 18:00 en 21:00 by die Wynberg-polisiestasie aanmeld, geld steeds.